Umferðin á Hringveginum dróst saman um 1,7 prósent í nýliðnum septembermánuði en lítið hefur verið um samdrátt í umferðinni á undanförnum misserum . Þetta kemur fram í frétt Vegagerðarinnar . Athygli vekur að mestur samdráttur er á Suðurlandi og mælist hann 8,5 prósent . Samkvæmt Vegagerðinni má þó reikna með að í heild aukist umferðin í ár um 2 til 3 prósent á Hringveginum . Þetta er í annað sinn sem samdráttur mælist á milli mánaða á þessu ári en áður hafði umferðin dregist saman í marsmánuði sem á sér þó skýringar sem snúa að tímasetningu páska , samkvæmt Vegagerðinni . Við þetta bætist hins vegar minnsta mögulega aukning í ágúst síðastliðnum eða aukning sem einungis nam 0,1 prósent . Umferðin jókst einungis á einu landsvæði eða á Vesturlandi um 1,7 prósent . Auglýsing „ Í ljósi þessa má velta því fyrir sér hvort að hagkerfið sé tekið að kólna , rétt eins og mælingar Seðlabanka og Hagstofu gefa til kynna . Umferðatölurnar styðja þá niðurstöðu því eins og umferðardeild Vegagerðarinnar hefur bent á , í þessum fréttum af umferð , að þá virðist vera mikið samhengi á milli hagvaxtar og umferðartalna . Þegar grannt er skoða er það kannski heldur ekki skrítið heldur í raun eðlilegt að umferðin fari saman við umsvif í samfélaginu og því ekki óvænt að hagsveiflur mælist í umferðartölum , “ segir á vef Vegagerðarinnar . Þriðja fjölmennasta sumarið frá upphafi Samkvæmt Ferðamálastofu var nýliðið sumar það þriðja fjölmennasta frá upphafi . Fækkun á milli ára er að mestu bundin við tvo markaði , Norður-Ameríku og Bretland á meðan Mið - og Suður-Evrópa heldur nánast hlut sínum og fjölgun er frá Asíu . Bandaríkjamenn voru eftir sem áður fjölmennastir eða 27,8 prósent af heildarfjölda . Langflestir heimsóttu Höfuðborgarsvæðið eða 89 prósent , 81 prósent Suðurland , 61 prósent Reykjanes , 57 prósent Vesturland , 42 prósent Norðurland , 38 prósent Austurland og 16 prósent Vestfirði . Þegar svarendur voru hins vegar spurðir að því í hvaða landshluta þeir hefðu gist nefndu 75 prósent Höfuðborgarsvæðið , 55 prósent Suðurland , 36 prósent Vesturland , 34 prósent Norðurland , 28 prósent Austurland , 24 prósent Reykjanes og 10 prósent Vestfirði . Niðurstöður byggja á brottfarartalningum Ferðamálastofu og Isavia á Keflavíkurflugvelli og könnun Ferðamálastofu og Hagstofu Íslands sem framkvæmd er meðal ferðamanna á Keflavíkurflugvelli . Minnsta aukning frá 2012 Frá áramótum hefur umferðin aukist um tæp 3 prósent og er það minnsta aukning miðað við árstíma frá árinu 2012 . Mest hefur umferðin aukist um Vesturland en dregist mest saman um Austurland eða 3 prósent . Það sem af er ári hefur umferðin aukist í öllum vikudögum en þó hlutfallslega mest á sunnudögum eða um 6 prósent . Minnst hefur umferðin aukist á mánu - og laugardögum eða um 1,8 prósent . Að jafnaði er mest ekið á föstudögum en minnst á þriðjudögum . Í frétt Vegagerðarinnar kemur fram að umferðarlíkan umferðardeildarinnar geri ráð fyrir 4 til 5 prósent vexti í umferðinni í þremur síðustu mánuðum ársins . „ Ef hagkerfið er hins vegar að kólna verður það að teljast ólíkleg niðurstaða og gæti aukningin orðið heldur minni en þau 3,3 prósent sem reiknimódel umferðardeildar gerir ráð fyrir . Ef gengið er út frá 0 prósent aukningu í næstu mánuðum verður heildar aukning ársins 2,3 prósent . Þar af leiðandi mætti gera ráð fyrir að aukningin verði á þessu bili í árslok . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .